SURSE Punctajul pentru comunicatorii PSD pe subiectul plângerii penale împotriva Vioricări Dăncilă: ”La ce au de gând să dea foc acum?”

Potrivit unui document obținut pe surse de G4Media.ro, toți comunictaorii PSD au primit un un punctaj – linii principale pe care să le transmită opiniei publice – referitor la subiectul plângerii penale formulate de liderul PNL, Ludovic Orban, împotriva premieurlui Viorica Dăncilă.

Potrivit documentului, intitulat ”Reacție rapidă la plângerea penală la adresa premierului Dăncilă”, social-democrații sunt instruiți să susțină că demersului președintelui PNL face parte dintr-un plan al președintelui Klaus Iohannis de a înlătura Guvernului PSD.

”Asistăm la repetarea unui mod de operare, care a fost aplicat în 2015, când a fost demis premierul Victor Ponta. Atunci Klaus Iohannis a cerut, de mai multe ori (de 5 ori), demisia premierului. Tot atunci a fost inițiat un demers pentru începerea urmării penale a premierului. La scurt timp după aceea, ”a trebuit să moară oameni” pentru ca Guvernul să fie schimbat. Acel film se repetă astăzi, respectându-se același scenariu, punct cu punct. Și în 2015, și acum, președintele Iohannis a dorit și dorește să dea jos o guvernare legitimă, votată în alegeri de majoritatea românilor, o guvernare care produce creștere economică și mai mulți bani în buzunarele românilor”, se arată în documentul primit de comunicatorii social-democrați.

Potrivit sursei citate, membrii PSD trebuie să insiste pe faptul că președintele ”a dorit și dorește ca, prin mijloace care afectează grav statul de drept, să dea jos un guvern ales, care face performanță pentru România și care a mărit veniturile românilor. Klaus Iohannis a dorit și dorește să pună în loc guvernul său, care să blocheze mărirea salariilor și a pensiilor și să perpetueze abuzurile din Justiție”.

”Să ne amintim cum guvernul legitim al PSD a fost dat jos cu o înscenare judiciară făcută de procurorii DNA premierului de atunci Victor Ponta. Inscenarea a fost demontată de instanță, dar, între timp, guvernarea a fost pierdută, România a pierdut un an, a stagnat un an cu guvernarea scoasă din pălărie de Klaus Iohannis”, se mai arată în document.

Social-democrații mai trebuie să puncteze și faptul că ar trebui depusă o plângere penală împotriva președintelui Klaus Iohannis pentru ”subminarea democrației cu mijloace și instrumente neconstituționale”.

”Azi, modul de operare din 2015 pare să se repete. Iohannis a început să ceară demisia premierului desemnat legal și democratic. Plângerea penală e pusă în mișcare. Întrebarea pe care ne-o punem și care ne înspăimântă este: la ce au de gând să dea foc acum?”, se arată în finalul punctajului transmis comunicatorilor PSD.

O serie de lideri social-democrați au preluat imediat mesajele principale recomandate de partid.

Ministrul Muncii, Lia Olguța Vasilescu a spus că liberalii vor să preia guvernarea și s-a întreabat „la ce vor mai da foc?” pentru a realiza asta. ”Asistăm la un mod de operare care a fost aplicat şi în 2015 când a fost demis Ponta. Şi în 2015, şi acum, preşedintele Iohannis doreşte să dea jos o guvernare legitimă aleasă de majoritatea românilor“, a declarat Lia Olguţa Vasilescu, potrivit Adevărul.

La rândul său, vicepreședintele PSD Doina Fedorovici a transmis un comunicat de presă potrivit căruia, plângerea penală împotriva premierului Viorica Dăncilă constituie ”o tentativă de lovitură de stat”.

Și Rovana Plumb, șefa femeilor PSD, a transmis că ”asistăm la o tentativă de înlocuire a guvernării legitime a PSD după un scenariu similar cu cel din 2015, când a fost demis premierul Victor Ponta. Atunci, ca și acum, Klaus Iohannis a cerut repetat și insistent demisia premierului. Atunci, ca și acum, a fost inițiată începerea urmării penale a premierului”.

Ministrul de Interne, Carmen Dan: „Este un moment în care asistăm iarăşi la o încercare de a impune ‘Guvernul meu’, aşa cum ne-a obişnuit domnul preşedinte. Dovadă a ceea ce spun este şi declaraţia preşedintelui care, nici nu mai ţinem cont de câte ori, şi-a făcut o obişnuinţă, cel puţin în ultima vreme, de a cere demisia premierului, cred că este a treia sau a patra oară când o face”, a spus Carmen Dan, într-o intervenţie la Antena 3, potrivit Agerpres.

Ministrul Apărării, Mihai Fifor: ”Am mai văzut asta în 2015, când a fost demis premierul Victor Ponta. Atunci premierului i s-a cerut demisia de cinci ori. Tot atunci a fost inițiat un demers pentru începerea urmării penale a premierului. La scurt timp după aceea, ”a trebuit să moară oameni” pentru ca Guvernul să fie schimbat. Acel film se repetă astăzi, respectându-se același scenariu, punct cu punct. Se dorește ca, prin mijloace care afectează grav statul de drept, să se dea jos un guvern legitim pentru a pune în loc un nou guvern „tehnocrat”, care să blocheze mărirea salariilor și a pensiilor și să perpetueze abuzurile din aceasta țară”.

Președintele PSD Ialomița, Marian Neacșu: ”Credem că, în spatele acțiunilor lui Ludovic Orban, se află Președintele Klaus Iohannis care a dorit și dorește să pună în loc „guvernul său”, care să blocheze mărirea salariilor și a pensiilor și să perpetueze abuzurile din Justiție. Ne amintim cum, în anul 2015, Klaus Iohannis a dărâmat cu mijloace nedemocratice un guvern legitim PSD, iar România a stagnat un an de zile. Nu numai că a omis să își ceară scuze, dar astăzi – credem noi – domnul Klaus Iohannis urmărește să aplice același scenariu. Dacă cineva din conducerea țării ar trebui acuzat și cercetat pentru subminarea democrației cu mijloace și instrumente neconstituționale, poate că acela ar trebui să fie chiar Președintele Iohannis”.

Și liderul PSD, Liviu Dragnea, a respectat punctajul partidului. El a declarat că plângerea penală la adresa Vioricăi Dăncilă este o ”tentativă de lovitură de stat” și o încercare de preluare a puterii în mod nelegitim. Dragnea l-a atacat dur pe șeful statului, afirmând că ”vrea să conducă și Guvernul, și Parlamentul și procurorii și instanțele, vrea să conducă tot ce mișcă în această țară”. Liderul PSD a amenințat la rândul său cu sesizări penale împotriva celor care se vor implica în acest demers.